钦定古今图书集成/方舆汇编/职方典/第1320卷 > 《大涌泉记》前人
## 钦定古今图书集成/方舆汇编/职方典/第1320卷 > 《大涌泉记》前人

“峤南溪山之胜，曲江称最，然其绝境，多在远郊。徙州
治以跨二江，百馀载矣。亭榭池馆，面高临深，前创后
续，不逾雉堞，耳目所诣，不为难能。”尚书外郎杜君挺
之之为守也，狱无冤私，赋役以时，事举条领，民用休
息。近郭胜概，亡不周览。梁济浈水，越长亭，得涌泉焉。
始其出喧嚣，入杳霭，层峦曲涧，岚碧相照。涧极崖平，
泉源在焉。横冈屈盘，隐若伏兽。疏洼为沼，泉出石罅。
大若涛涌，细如鼎沸。久旱不竭，经冬常满。南方瘴暑，
酷如炎焚。暂息泉上，寒竦，毛骨挺之。乘闲一来，唫酌
永日。自非嘉宾，无预兹赏。旁有精庐，因泉得名。于是
知事僧谋于众曰：“古之君子，必观于水，盖有道焉。习
氏之石，千载若存，盖有遇焉。今太守适意水石，而露
坐泉旁，虽旷淡自适，岂吾人之所安也。”乃募金伐材，
构亭泉心，贯之飞梁，虹横波际，翼以堂室，备宾游之
憩；外营碓硙，为民事之观。挺之睱则造焉，以涤烦虑。
既罢郡归阙，且半岁，靖与后太守潘伯恭、南康倅李
仲求共涉泉亭，一饭一啜，不同于俗，皆当时之事，乃
书名屋壁，以志其游。复一月，又书。亭之始以寓仲求
请模石而书之，因叹曰：“韶处岭厄，杂产五金，四方之
民，聚而游手，牒诉纷拏，称倍他郡。挺之以诚应物，庭
无事，日自适于山水间，乃知为政自有体也。斯游斯
景，书之其无愧。”挺之名桓，伯恭名夙，仲求名定。